**Aleksandr Mihailovitš Ovetškin** (ven. Алекса́ндр Миха́йлович Ове́чкин, s. 17. syyskuuta 1985 Moskova, Venäjän SFNT, Neuvostoliitto) on venäläinen jääkiekkoilija, Stanley Cup -voittaja ja lajin kolminkertainen maailmanmestari. Hän pelaa vasempana laitahyökkääjänä, ja edustaa NHL-liigan Washington Capitals -joukkuetta.

Ovetškin on palkittu kolme kertaa NHL:n arvokkaimpana pelaajana. Hänet on valittu seitsemän kertaa liigan ensimmäiseen ja kahdesti toiseen tähdistökentälliseen.

Ovetškin nousi NHL:n kaikkien aikojen maalipörssin toiseksi joulukuussa 2022, kun hän ohitti tilastossa Gordie Howen, joka teki urallaan 801 maalia. NHL-uransa 600. maalin Ovetškin teki 990. ottelussaan. Tuolloin hänestä tuli NHL:n historian neljäs pelaaja, joka teki 600 maalia alle tuhannessa ottelussa, edellään vain Wayne Gretzky (718 ottelua), Mario Lemieux (719 ottelua) ja Brett Hull (900 ottelua). Ovetškin on voittanut liigan maalipörssin yhdeksän kertaa.

Peliura
-------

Washington Capitals varasi Ovetškinin NHL:ään vuoden 2004 varaustilaisuudessa. Hän oli koko tilaisuuden ensimmäisenä varattu pelaaja. Ovetškin oli pelannut Moskovan Dynamon edustusjoukkueessa Venäjällä jo vuonna 2001 ollessaan vasta 16-vuotias. Hän pelasi Dynamossa neljä kautta, kunnes siirtyi Washingtoniin kaudeksi 2005–2006. Viimeisellä kaudellaan Dynamossa hän teki 37 ottelussa 26 tehopistettä joukkueen voittaessa Venäjän liigan mestaruuden.

### NHL-ura

#### Tulokaskausi

NHL:ssä Ovetškin pelasi erinomaisen tulokaskauden. Hän sijoittui runkosarjan pistepörssin kolmanneksi tehtyään 52 maalia ja antaen 54 maaliin johtanutta syöttöä eli yhteensä 106 tehopistettä. Kauden lopussa hänet palkittiin Calder Memorial Trophylla, joka myönnetään vuoden parhaalle NHL-tulokkaalle. Ovetškinin ensimmäisellä NHL-kaudellaan tekemät 52 maalia on NHL-liigan kaikkien aikojen kolmanneksi paras tulokkaan tekemä maalimäärä, ja hänen edellään tässä tilastossa ovat ainoastaan Teemu Selänne 76 maalilla ja Mike Bossy 53 maalilla.

#### Pitkä jatkosopimus

Toisella NHL-kaudella Ovetškin keräsi runkosarjassa tehopisteet 46+46=92. Vaikka pisteitä syntyikin vähemmän kuin tulokaskaudella, niin oli toinenkin kausi erinomainen, mistä osoituksena oli muun muassa valinta NHL:n tähdistökentälliseen.

Kesken kauden 2007–2008 Ovetškin teki Washingtonin kanssa pitkän 13-vuotisen sopimuksen, joka on NHL-historian toiseksi pisin. Vain New York Islandersin maalivahti Rick DiPietron sopimus oli kaksi vuotta pitempi. Ovetškinin sopimus Washingtonin kanssa loppui vasta kevääseen 2021. Sopimuksen kokonaisarvo on 124 miljoonaa dollaria, ja se on kaikkien aikojen arvokkain NHL-sopimus. Hänen peliesityksensä olivat runkosarjassa vertaansa vailla, sillä hän keräsi 82 ottelussa tehopisteet 65+47=112, joilla hän voitti sekä piste- että maalipörssin. Ovetškinista tuli kauden lopussa ensimmäinen pelaaja 2000-luvulla, joka oli onnistunut tekemään yli 60 maalia runkosarjassa. Ovetškin oli ja on myös ensimmäinen pelaaja, joka on voittanut Art Ross-, Hart-, Maurice Richard-, ja Lester B. Pearson Trophyt samalla kaudella Maurice Richard Trophyn julkistamisen jälkeen. Ovetškin sai myös kauden päätteeksi Washington D.C.:n kaupungin avaimen. Washington sijoittui runkosarjassa kolmanneksi, ja näin Ovetškin pääsi ensimmäisen kerran urallaan pelaamaan NHL:n pudotuspeleissä. Philadelphia kuitenkin pudotti Washingtonin heti ensimmäisellä kierroksella.

Kaudella 2008–2009 Ovetškin voitti jälleen maalipörssin 56 maalilla ja Washington eteni toista kertaa peräkkäin pudotuspeleihin. Mestaruuden voittanut Pittsburgh Penguins kuitenkin pudotti Capitalsin toisella kierroksella. Capitalsin kaupattua kapteenina toimineen Chris Clarkin Columbus Blue Jacketsiin Ovetškin nimettiin seuransa historian 14. kapteeniksi tammikuussa 2010. Hän toimi aikaisemmin varakapteenina.

Ovetškin saavutti NHL-uransa 500. tehopisteen vain 24-vuotiaana ottelussa New York Rangersia vastaan 4. helmikuuta 2010. Tuossa ottelussa Ovetškin antoi yhden maaliin johtaneen syötön sekä teki kaksi maalia, joista jälkimmäisellä, näyttävän harhautuksen päätteeksi tehdyllä osumalla hän saavutti 500 tehopisteen rajapyykin. Ovetškin oli yhdeksäs pelaaja, joka teki 500 tehopistettä viidellä ensimmäisellä NHL-kaudellaan.

Kauden 2009–2010 runkosarja sujui Ovetškinilta jälleen hyvin, vaikka hän kärsikin loukkaantumisista ja pelikielloista ollen sivussa kymmenen runkosarjaottelua. Ovetškin oli pistepörssin kolmas 109:llä tehopisteellään, ja hänen edellään olivat vain saman verran pisteitä, mutta yhden maalin enemmän tehnyt ja yhdeksän ottelua enemmän pelannut Sidney Crosby sekä kolme pistettä enemmän tehnyt ja kymmenen ottelua enemmän pelannut Henrik Sedin 112:lla pisteellään. Kauden päätteeksi Ovetškin valittiin jälleen NHL:n ensimmäiseen tähdistökentälliseen, jo viidennen kerran peräkkäin tulokaskaudestaan lähtien. Näin ollen Ovetškin on NHL:n ainoa pelaaja, joka on saanut paikan ykköstähdistökentällisessä tulokaskaudestaan lähtien viiden peräkkäisen kauden aikana. Kaikesta Ovetškinin henkilökohtaisesta menestyksestä ja Capitalsin voittamasta Presidents’ Trophystä huolimatta Montreal Canadiens voitti Capitalsin monien yllätykseksi pudotuspelien ensimmäisellä kierroksella otteluvoitoin 4–3.

Kaudella 2012–2013 Ovetškin voitti maalikuninkuuden kolmannen kerran, 32 maalilla.

Kaudella 2013–2014 Ovetškin teki NHL-uransa 400. maalin 634. NHL-ottelussaan Washingtonin voittaessa Carolina Hurricanesin maalein 4–2. Näin hänestä tuli kuudenneksi nopeimmin 400 maaliin yltänyt pelaaja NHL:n historiassa.  Häntä nopeammin 400 maaliin olivat yltäneet Wayne Gretzky (436 ottelua), Mike Bossy (506), Mario Lemieux (508), Brett Hull (520) ja Jari Kurri (608). Ovetškinia lukuun ottamatta edellä mainittujen pelaajien urat ajoittuivat ainakin osittain 1980-luvulle sekä 1990-luvun alkupuolelle, jolloin NHL:ssä tehtiin selvästi enemmän maaleja kuin sinä aikana, jolloin Ovetškin teki ensimmäiset 400 maaliaan. 1980-luvulla NHL:ssa vastakkain olevat joukkueet tekivät kumpainenkin keskimäärin 3,56–3,95 maalia per ottelu ja maalivahtien torjuntaprosentit olivat 87,3 ja 88,0 prosentin välillä. Sen sijaan kaudesta 2005–2006, eli Ovetškinin tulokaskaudesta, alkaen vuoden 2013 loppuun saakka vastakkain olevat joukkueet tekivät maaleja keskimäärin 2,52–2,93 kumpainenkin per ottelu ja maalivahtien torjuntaprosentit kohentuivat 90,1 prosentista 91,5 prosenttiin. Ovetškin voitti NHL:n maalipörssin neljännen kerran urallaan kaudella 2013–2014, jonka aikana hän teki 51 maalia. Maalipörssin voitosta huolimatta hänen plus/miinus-lukemansa oli todella heikko, −35.

Kaudella 2014–2015 Ovetškin teki jälleen yli 50 maalia, ja näin hänestä tuli kuudes NHL-pelaaja, joka on tehnyt vähintään 50 maalia ainakin kuudella eri kaudella. Aiemmin saavutukseen olivat yltäneet Mike Bossy, Marcel Dionne, Wayne Gretzky, Guy Lafleur ja Mario Lemieux. Ovetškin voitti kauden 2014–2015 päätteeksi maalipörssin 53 maalilla, ja teki sen aikana ylivoimamaaleja enemmän kuin kukaan muu, kaikkiaan 25 kappaletta. Pistepörssissä hän sijoittui neljänneksi 81 tehopisteellään. Ovetškin kohensi erityisesti puolustuspeliään ja edellisellä kaudella plus-miinus-tilastoon kerätyt 35 miinuspistettä parantuivat lukemaan +10. Kaudella 2017–2018 Ovetškin voitti vuosien pudotuspelipettymysten jälkeen Stanley Cupin ja samalla pudostuspelien arvokkaimman pelaajan palkinnon Conn Smythe Trophyn.

Helmikuussa 2020 Ovetskin saavutti kahdeksantena pelaajana NHL-historiassa 700 maalia runkosarjassa.

Heinäkuussa 2021 Ovetškin teki Capitalsin kanssa viisivuotisen ja yhteensä 47,5 miljoonan dollarin arvoisen jatkosopimuksen. Marraskuussa 2021 hän oli 153:n maalin päässä Wayne Gretzkyn maaliennätyksestä nousten ohi Brett Hullin neljänneksi kaikkien aikojen maalintekijöiden listalla. Monet ovat jo pitkään pohtineet, tuleeko Ovetškin rikkomaan Gretzkyn ennätyksen. Joulukuuhun 2021 mennessä kukaan muu yhä NHL:ssä pelaava pelaaja kuin Ovetškin ei ollut uransa aikana pystynyt tekemään keskimäärin yhtä monta maalia per ottelu, eli 0,61 per peli. Seuraavana listalla oli Auston Matthews, joskin hänen keskiarvonsa on myös 0,61. Listalla on otettu huomioon pelaajat, jotka olivat tuolloin pelanneet enemmän kuin yhden NHL-pelin. 1. tammikuuta 2023 Ovetškinin keskiarvo oli 0,61, Matthewsin 0,62.

#### KHL-ura

Ovetškin pelasi Dynamo Moskovassa NHL:n työsulun aikana kaudella 2012–2013 tehden 40 tehopistettä 31 ottelussa. Vaikka Ovetškin siirtyi heti NHL-työsulun loputtua takaisin Washington Capitals -joukkueeseen, niin hänen nimensä kaiverrettiin venäläisen kosmonautin mukaan nimettyyn Gagarin Cup -palkintopokaaliin, joka annetaan KHL-jääkiekkoliigan voittaneelle joukkueelle.

KHL:ssä Ovetškin käytti pelinumeroa 32 numeron 8 sijasta.

Ovetškin Moskova Dynamon pelipaidassa KHL-kaudella 2012–2013.
### Maajoukkueessa

Ovetškin on osallistunut lukuisiin arvokisoihin. Hän on osallistunut kaksiin alle 18-vuotiaiden maailmanmestaruuskilpailuihin, kolmiin nuorten maailmanmestaruuskilpailuihin, 13 kertaa aikuisten maailmanmestaruuskilpailuihin, kahdesti World Cup -turnaukseen sekä Torinon vuoden 2006, Vancouverin vuoden 2010 ja Sotšin vuoden 2014 olympialaisiin.

Hän oli mukana voittamassa Venäjälle kultaa vuoden 2008 maailmanmestaruuskilpailuissa. Saksan vuoden 2010 maailmanmestaruuskilpailuissa Ovetškinin joukkue nousi toista kertaa hänen maajoukkueurallaan loppuotteluun ja saavutti hopeaa. Pronssimitalit maailmanmestaruuskilpailuista Ovetškinilla on vuosien 2005 ja 2007 turnauksista.

Hän saapui myös kesken kisojen Slovakian maailmanmestaruuskilpailuihin vuonna 2011, mutta jäi kuudessa ottelussa vaille tehopisteitä, ja Venäjä hävisi pronssiottelussakin Tšekille maalein 4–7 ja sijoittui neljänneksi. Vuonna 2012 Ovetškin saapui Capitalsin pudottua NHL:n pudotuspeleistä maajoukkueen mukaan Ruotsiin, jossa Venäjä pelasi puolivälieräottelun Norjaa vastaan. Venäjä eteni aina Suomessa pelattuun loppuotteluun, jossa se voitti Slovakian maalein 6–2. Ovetškin pelasi turnauksessa kolme ottelua ja teki niissä neljä tehopistettä. Sotšin olympiaturnauksessa Ovetškin teki vaatimattomat tehopisteet 1+1.

Pelaajaprofiili
---------------

Käsistään taitava Ovetškin on suuresta koostaan huolimatta todella ketterä sekä nopea luistelija. Hänet tunnetaan räjähtävän nopeasta ja tarkasta rannelaukauksestaan. Ovetškin on ensisijaisesti maalintekijä, joskin hän kykenee myös rakentamaan maalintekotilanteita. Ovetškinilla on myös erittäin luja lyöntilaukaus, joka mahdollistaa hänen peluuttamisensa puolustajan paikalla ylivoimalla. Tammikuuhun 2022 mennessä hän oli laukonut NHL:n historian aikana keskimäärin enemmän kuin kukaan muu pelaaja ottelua kohden, kun huomioon otettiin pelaajat, jotka olivat pelanneet enemmän kuin yhden NHL-ottelun. Tuohon mennessä hän oli laukonut keskimäärin 4,78 kertaa jokaisessa pelaamassaan NHL-otteluissa.

Toisinaan Ovetškinilla on taipumusta myös vaisuun puolustuspelaamiseen, ja ajoittain hän on saanut osakseen melko kovaakin arvostelua kahden suunnan pelaamisestaan. 

Maalintekijänä tunnettu Ovetškin on jäänyt vain yhdellä kaudella alle 30 maaliin, ja parhaimmillaan hän on tehnyt 65 maalia yhdessä kaudessa, kaudella 2007–2008, joka on 2000-luvun NHL-pelaajien paras saavutus 

Ovetškin tunnetaan ylivertaisena ja nopeana kiekollisena pelaajana, mutta kiekottomana hän käyttää myös otteita, joista hänelle on aiheutunut pelirangaistuksia. Ovetškinin kehon kestävyyttä hänen pelityylilleen on kyseenalaistettu, ja 2000-luvun ensimmäisellä vuosikymmenellä moni epäili hänen uransa loppuvan toistuviin vammautumisiin.

Nimi ja lempinimet
------------------

Ovetškinin nimi kirjoitetaan alkuperäisessä venäläisessä muodossaan *Александр Овечкин*, joka suoraan latinalaiseen kirjoitusasuun muunnettuna on *Aleksandr Ovetškin*. Englanninkielisissä maissa ja erityisesti NHL:ssä hänen sukunimestään suositaan kirjoitusasua *Ovechkin*. Hänen pelipaidassaan NHL:ssä ja maajoukkueessa nimi on kirjoitusasussa *Ovechkin*.

Ovetškin tunnetaan NHL:ssä myös yleisesti lempinimellä Alex. Tätä saatetaan käyttää myös virallisemmissa yhteyksissä, kuten urheiluselostuksissa ja -tilastoissa. Paljon pisteitä tekevänä jääkiekkoilijana hän on myös saanut kannattajiltaan lempinimen "Aleksanteri Suuri" (engl. *Alexander the Great*). Häntä myös kutsutaan Pohjois-Amerikassa usein nimillä *Ovie* tai *Ovi*.

Yksityiselämä
-------------

Ovetškin ja Putin toukokuussa 2012.
### Perhe

Ovetškin tulee urheilullisesta perheestä: hänen äitinsä, Tatjana voitti olympiakultaa koripallossa Montrealissa vuonna 1976 ja Moskovassa vuonna 1980. Ovetškinin äidin sukujuuret ovat osittain mordvalaiset, joka on suomensukuinen kansa. Julkisuudessa on arvuuteltu, kuuluuko hän ersäläisiin vai mokšalaisiin, jotka ovat kaksi merkittävintä mordvalaisryhmää. Isä Mihail taas pelasi jalkapalloa Moskovan Dynamossa.

Ovetškinin isoveli Sergei kuoli auto-onnettomuudessa Ovetškinin ollessa kymmenvuotias. Ovetškinin joukkueella oli veljensä kuolinpäivänä ottelu, jota hän ei kuitenkaan jättänyt väliin, koska hänen vanhempansa kehottivat häntä pelaamaan tapahtuneesta huolimatta. Ovetškin ei ole vielä aikuisiälläkään halukas puhumaan veljensä kuolemasta medialle toistuvista kyselyistä huolimatta. Hänellä on myös toinen veli, Mihail.*lähde?*

Ovetškin seurusteli venäläisen tennispelaaja Marija Kirilenkon kanssa, mutta he erosivat kesällä 2014.

Ovetškin meni heinäkuussa 2016 naimisiin venäläismalli Anastasia Šubskajan kanssa.

### Politiikka

Ovetškin tunnetaan läheisistä väleistään Venäjän presidentti Vladimir Putiniin. Ovetškin on muun muassa järjestänyt maailmanmestaruuden voittaneelle Venäjän maajoukkueelle Putinilta Mercedes-Benz GL -autot palkkioksi maailmanmestaruudesta.

Tilastot
--------

### Seuraura

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2001–2002 | Dynamo Moskova | RSL | 21 | 2 | 2 | 4 | 4 | 3 | 0 | 0 | 0 | 0 |
| 2002–2003 | Dynamo Moskova | RSL | 40 | 8 | 7 | 15 | 28 | 5 | 0 | 0 | 0 | 2 |
| 2003–2004 | Dynamo Moskova | RSL | 53 | 13 | 11 | 24 | 40 | 3 | 0 | 0 | 0 | 2 |
| 2004–2005 | Dynamo Moskova | RSL | 37 | 13 | 13 | 26 | 32 | 10 | 2 | 4 | 6 | 35 | Kultaa |
| 2005–2006 | Washington Capitals | NHL | 81 | 52 | 54 | 106 | 52 | – | – | – | – | – | Calder Trophy | Ykköstähdistö |
| 2006–2007 | Washington Capitals **(A)** | NHL | 82 | 46 | 46 | 92 | 52 | – | – | – | – | – | Ykköstähdistö |
| 2007–2008 | Washington Capitals **(A)** | NHL | 82 | 65 | 47 | 112 | 40 | 7 | 4 | 5 | 9 | 0 | Hart Trophy  | Art Ross Trophy | Richard Trophy  | Ykköstähdistö |
| 2008–2009 | Washington Capitals **(A)** | NHL | 79 | 56 | 54 | 110 | 72 | 14 | 11 | 10 | 21 | 8 | Hart Trophy  | Richard Trophy | Ykköstähdistö |
| 2009–2010 | Washington Capitals **(C)** | NHL | 72 | 50 | 59 | 109 | 89 | 7 | 5 | 5 | 10 | 0 | Ykköstähdistö |  |
| 2010–2011 | Washington Capitals **(C)** | NHL | 79 | 32 | 53 | 85 | 41 | 9 | 5 | 5 | 10 | 10 | Kakkostähdistö |
| 2011–2012 | Washington Capitals **(C)** | NHL | 78 | 38 | 27 | 65 | 26 | 14 | 5 | 4 | 9 | 8 |
| 2012–2013 | OHK Dinamo Moskova | KHL | 31 | 19 | 21 | 40 | 14 | – | – | – | – | – | Gagarin Cup |
|  | Washington Capitals **(C)** | NHL | 48 | 32 | 24 | 56 | 36 | 7 | 1 | 1 | 2 | 4 | Hart Trophy  | Richard Trophy | Ykköstähdistö | Kakkostähdistö |
| 2013–2014 | Washington Capitals **(C)** | NHL | 78 | 51 | 28 | 79 | 48 | – | – | – | – | – | Richard Trophy | Kakkostähdistö |
| 2014–2015 | Washington Capitals **(C)** | NHL | 81 | 53 | 28 | 81 | 58 | 14 | 5 | 4 | 9 | 6 | Richard Trophy | Ykköstähdistö |
| 2015–2016 | Washington Capitals **(C)** | NHL | 79 | 50 | 21 | 71 | 53 | 12 | 5 | 7 | 12 | 2 | Richard Trophy | Kakkostähdistö |
| 2016–2017 | Washington Capitals **(C)** | NHL | 82 | 33 | 36 | 69 | 50 | 13 | 5 | 3 | 8 | 8 |
| 2017–2018 | Washington Capitals **(C)** | NHL | 82 | 49 | 38 | 87 | 32 | 24 | 15 | 12 | 27 | 8 | Stanley Cup | Richard Trophy | Conn Smythe Trophy |
| 2018–2019 | Washington Capitals **(C)** | NHL | 81 | 51 | 38 | 89 | 40 | 7 | 4 | 5 | 9 | 19 | Richard Trophy | Ykköstähdistö |
| 2019–2020 | Washington Capitals **(C)** | NHL | 68 | 48 | 19 | 67 | 30 | 8 | 4 | 1 | 5 | 2 | Richard Trophy |
| 2020–2021 | Washington Capitals **(C)** | NHL | 45 | 24 | 18 | 42 | 12 | 5 | 2 | 2 | 4 | 2 |
| 2021–2022 | Washington Capitals **(C)** | NHL | 77 | 50 | 40 | 90 | 18 | 6 | 1 | 5 | 6 | 0 |
| 2022–2023 | Washington Capitals **(C)** | NHL | 73 | 42 | 33 | 75 | 48 | – | – | – | – | – |
| NHL yhteensä | 1 347 | 822 | 663 | 1 485 | 797 | 147 | 72 | 69 | 141 | 77 |
| KHL yhteensä | 31 | 19 | 21 | 40 | 14 | – | – | – | – | – |
| RSL yhteensä | 151 | 36 | 33 | 69 | 104 | 21 | 2 | 4 | 6 | 39 |

### Kansainvälinen ura

| Vuosi | Turnaus | O | M | S | P | RM |
| --- | --- | --- | --- | --- | --- | --- |
| 2002 | 18-v. MM-kisat | 8 | 14 | 4 | 18 | 0 |
| 2003 | 18-v. MM-kisat | 6 | 9 | 4 | 13 | 6 |
| 2003 | 20-v. MM-kisat | 6 | 6 | 1 | 7 | 4 |
| 2004 | 20-v. MM-kisat | 6 | 5 | 2 | 7 | 25 |
| 2004 | MM-kisat | 6 | 1 | 1 | 2 | 0 |
| 2004 | World Cup | 2 | 1 | 0 | 1 | 0 |
| 2005 | 20-v. MM-kisat | 6 | 7 | 4 | 11 | 4 |
| 2005 | MM-kisat | 8 | 5 | 3 | 8 | 4 |
| 2006 | Olympialaiset | 8 | 5 | 0 | 5 | 8 |
| 2006 | MM-kisat | 7 | 6 | 3 | 9 | 6 |
| 2007 | MM-kisat | 8 | 1 | 2 | 3 | 29 |
| 2008 | MM-kisat | 9 | 6 | 6 | 12 | 8 |
| 2010 | Olympialaiset | 4 | 2 | 2 | 4 | 2 |
| 2010 | MM-kisat | 9 | 5 | 1 | 6 | 4 |
| 2011 | MM-kisat | 5 | 0 | 0 | 0 | 4 |
| 2012 | MM-kisat | 3 | 2 | 2 | 4 | 2 |
| 2013 | MM-kisat | 1 | 1 | 1 | 2 | 0 |
| 2014 | MM-kisat | 8 | 4 | 7 | 11 | 8 |
| 2014 | Olympialaiset | 5 | 1 | 1 | 2 | 0 |
| 2015 | MM-kisat | 2 | 1 | 1 | 2 | 0 |
| 2016 | MM-kisat | 6 | 1 | 1 | 2 | 2 |
| 2016 | Maailman Cup | 4 | 1 | 2 | 3 | 6 |
| 2019 | MM-kisat | 10 | 2 | 1 | 3 | 2 |

Saavutuksia
-----------

* MM-kulta 2008, 2012 ja 2014
* Calder Trophy: 2006
* Maurice "Rocket" Richard Trophy: 2008, 2009, 2013, 2014, 2015, 2016, 2018, 2019 ja 2020 ainut pelaaja, joka on voittanut Maurice "Rocket" Richard Trophyn yhdeksän kertaa
* Hart Trophy: 2008, 2009 ja 2013
* Art Ross Trophy: 2008
* Lester B. Pearson Award/Ted Lindsay Award: 2008, 2009 ja 2010
* NHL:n ykköstähtikentällisessä seitsemän kertaa: 2006, 2007, 2008, 2009, 2010, 2013 ja 2015
* NHL:n tulokastähtikentällisessä 2006
* NHL:n tähdistöottelussa 2007, 2008, 2009 ja 2010
* Olympialaisten tähdistökentällisessä: Torino 2006
* MM-kisojen All Stars -valinta 2006,2008
* 11 hattutemppua runkosarjassa, 1 hattutemppu pudotuspeleissä (Tilanne kaudella 2012–2013)
* 5 hattutemppua MM-tasolla
* Gagarin Cup: 2013
* Stanley Cup 2018
* Conn Smythe Trophy 2018

Tähtipelaajille poikkeuksellisesti Ovetškinin pelipaikka vaihtui vasemmalta laidalta oikeaan laitaan työsulun lyhentämällä kaudella 2012–2013. Sen aikana hän pelasi oikeana laitahyökkääjänä 44 ottelua 48:sta ja teki 23 viimeisessä runkosarjaottelussaan 23 maalia. Kauden päätteeksi Ovetškin voitti Hart Memorial Trophyn. Seurauksena pelipaikan muutoksesta ja tähdistökentällisten äänestysjärjestelmässä ilmenneestä virheestä Ovetškin valittiin historiallisesti sekä NHL:n ykköstähtikentällisen oikeaksi laitahyökkääjäksi että kakkostähtikentällisen vasemmaksi laitahyökkääjäksi.

Ovetškin teki NHL-uransa 600. maalin 990 ottelussa. Tehtyään 600. maalinsa Ovetškinista tuli NHL-historian neljäs pelaaja, joka teki 600 maalia alle tuhannessa ottelussa, edellään vain Wayne Gretzky (718 ottelua), Mario Lemieux (719 ottelua) ja Brett Hull (900 ottelua).

Ennätyksiä
----------

### NHL-ennätykset

* Ensimmäinen pelaaja, joka on voittanut Maurice "Rocket" Richard Trophyn, Hart Trophyn, Art Ross Trophyn ja Lester B. Pearson Awardin samana vuonna (vuonna 2008)
* Vasemman laitahyökkääjän yhden kauden maaliennätys – 65 (2007–2008)
* Vasemman laitahyökkääjän piste-ennätys tulokaskaudella – 106 (2005–2006)
* Vasemman laitahyökkääjän yhden kauden laukomisennätys – 528 (2008–2009)
* Venäjällä syntyneiden pelaajien tulokaskauden piste-ennätys – 106 (2005–2006)
* Yhden kauden laukausennätys tulokkaana – 425 (2005–2006)
* NHL:n ykkösvarauksen pisin pisteputki ensimmäisen NHL-kauden alusta – 8 peliä (2005–2006)
* Eniten jatkoaikamaaleja – 25 (helmikuuhun 2020 mennessä)
* Nopein jatkoaikamaali – 6 sekuntia. Ovetškin jakaa ennätyksen Mats Sundinin ja David Legwandin kanssa.
* Eniten ylivoimamaaleja – 275 (1. tammikuuta 2022 mennessä)

### Washington Capitalsin seuraennätykset

* Eniten yli 50 maalin kausia – 6 (2005–2006, 2007–2008, 2008–2009, 2009–2010, 2013–2014, 2014–2015)
* Eniten laukauksia yhdellä kaudella – 528 (2008–2009)
* Eniten maaleja yhdellä kaudella – 65 (2007–2008)
* Eniten ylivoimamaaleja yhdellä kaudella – 25 (2014–2015)
* Eniten jatkoaikamaaleja uralla – 7
* Eniten rangaistuslaukausmaaleja uralla – 6 (tilanne 17. tammikuuta 2010)
* Eniten maaleja tulokaskaudella – 52 (2005–2006)
* Eniten pisteitä tulokaskaudella – 106 (2005–2006)
* Pisin pisteputki tulokaskaudella – 11 peliä (2005–2006)
* Pisin pisteputki ensimmäisen NHL-kauden alusta – 8 peliä (2005–2006)
* Pisin maaliputki tulokaskaudella – 7 peliä (2005–2006)

Katso myös
----------

* Luettelo NHL:n ykkösvarauksista

Lähteet
-------

* NHL-tilastot *MTV3 Hockey Night*.  25.4.2008. Viitattu 26.4.2008.
* Aleksandr Ovetškin Jatkoaika.comissa (Internet Archive)

### Viitteet

1. ↑   (Arkistoitu – Internet Archive)
2. ↑
3. ↑  ALEXANDER OVECHKIN Eliteprospects.com. Viitattu 8.2.2017. (englanniksi)
4. ↑  Hart Memorial Trophy NHL. Viitattu 3.2.2017. (englanniksi)
5. 1 2
6. ↑  Ovetškin teki sen! Nousi legendan edelle maalitilaston kakkoseksi *www.iltalehti.fi*. Viitattu 24.12.2022.
7. ↑   (Arkistoitu – Internet Archive)
8. ↑
9. ↑  Summer, Ben: Ovechkin Wins the Maurice "Rocket" Richard Trophy. Again. *capitalsoutsider.com*.  7.4.2019. Viitattu 7.4.2019. (englanniksi)
10. ↑  Aleksander Ovetshkinille 13-vuotinen jättisopimus *iltasanomat.fi*.  11.1.2008.  Arkistoitu 16.5.2008. Viitattu 11.1.2008.
11. ↑  Capitals Name Alex Ovechkin Team Captain  5.1.2010. Washington Capitals. Viitattu 9.1.2010. (englanniksi)
12. ↑  Muut 500 pistettä viidessä kaudessa tehneet: Wayne Gretzky, Mario Lemieux, Peter Šťastný, Mike Bossy, Dale Hawerchuk, Bryan Trottier, Denis Savard ja Jari Kurri  
Rosen, Dan: 500 and counting for Ovi *NHL.com*.  4.2.2010. Viitattu 5.2.2010. (englanniksi)
13. ↑  Aleksandr Ovetshkin loukkaantui – taas *Urheilulehti.fi*. 1.12.2009. Viitattu 9.5.2010.
14. ↑
15. ↑  8 Alex Ovechkin - Left Wing *Monumental Network (www.monumentalnetwork.com)*. Monumental Sports Entertainment. Viitattu 8.4.2024.  (Arkistoitu – Internet Archive)
16. ↑  Ovetchkin: olen shokissa *Yle Urheilu*. 29.4.2010. Viitattu 9.5.2010.
17. ↑  Halak Canadiensin muurina, Washingtonin kesäloma alkoi *Yle Urheilu*. 29.4.2010. Viitattu 9.5.2010.
18. ↑
19. ↑
20. ↑
21. ↑
22. ↑
23. ↑   (Arkistoitu – Internet Archive)
24. 1 2
25. ↑   (Arkistoitu – Internet Archive)
26. ↑
27. ↑
28. ↑  Saarinen, Ossi: Ovetshkin teki jälleen uskomattoman tempun – mukaan legendojen kerhoon *Yle.fi*.  1.4.2015. Yle. Viitattu 15.4.2015.
29. ↑  Rosen, Dan: Price’s value to Canadiens makes him choice for Hart *NHL.com*.  13.4.2015. NHL. Viitattu 15.4.2015. (englanniksi)
30. ↑
31. ↑
32. 1 2  Jääkiekko | Ovetškin nousi Brett Hullin ohi NHL:n historian neljänneksi parhaaksi maalintekijäksi *Helsingin Sanomat*.  13.11.2021. Viitattu 30.11.2021.
33. ↑  Can Alex Ovechkin still break Wayne Gretzky's goal-scoring record? *ESPN.com*.  10.10.2021. Viitattu 30.11.2021. (englanniksi)
34. ↑  STT: Gretzkyn rikkomattomana pidetty NHL-maaliennätys on Ovetshkinin haarukassa – "Hän tekee kaikkensa jahdatakseen sitä" *Etelä-Suomen Sanomat*.  20.4.2020. Viitattu 30.11.2021.
35. ↑  Gretzky toivoo Ovetshkinin rikkovan hänen maaliennätyksensä *NHL.com*. Viitattu 30.11.2021.
36. ↑  NHL Stats *NHL.com*. Viitattu 17.12.2021. (englanniksi)
37. ↑  NHL Stats *NHL.com*. Viitattu 1.1.2023. (englanniksi)
38. ↑   (Arkistoitu – Internet Archive)
39. ↑
40. 1 2  NHL Stats *NHL.com*. Viitattu 11.1.2022. (englanniksi)
41. ↑  Öykkäri Ovetškinille toivotaan sakinhivutusta.  *Helsingin Sanomat*, 2.12.2009, s. B12. Helsinki:  Helsingin Sanomat.
42. 1 2  How "Russian" is Russia’s Winter Olympics? *Sports Unbiased*.  Arkistoitu 12.6.2018. Viitattu 11.6.2018. (englanniksi)
43. ↑  Oland, Ian: Maria Kirilenko Didn’t Break Up With Alex Ovechkin Because of an Instagram Photo. Russian Machine Never Breaks. 22.7.2014. (englanniksi)
44. ↑  Patient, Douglas: Washington Capitals' Alex Ovechkin pucks off new season – here's his stunning wife *dailystar.co.uk*.  4.10.2018. Viitattu 21.2.2019. (englanniksi)
45. ↑  Jelena Leppänen: Analyysi: Aleksandr Ovetshkinin pyyntö keväällä 2014 raivostutti venäläisiä ja lujensi tähden suhdetta Putiniin *Yle Uutiset*.  15.3.2022. Viitattu 15.3.2022.
46. ↑
47. ↑  Klein, Jeff Z.: Left to Right, Capitals’ Ovechkin Has a New Angle *NYTimes.com*.  16.2.2013. The New York Times Company. Viitattu 11.1.2014. (englanniksi)
48. ↑  Masisak, Corey: Super 16: Ovechkin chasing own version of 50 in 50 *NHL.com*.  22.11.2013. NHL. Viitattu 11.1.2014. (englanniksi)
49. 1 2  Ovechkin named to NHL all-star teams at right and left wing *TSN.ca*.  3.7.2013. Bell Media. Viitattu 11.1.2014. (englanniksi)
50. ↑  By The Numbers: How Alex Ovechkin scored his 700 goals - Sportsnet.ca *www.sportsnet.ca*. Viitattu 30.11.2021.
51. ↑  Katso Aleksander Ovetshkinin historiallinen osuma – nousi kaikkien aikojen ykköseksi ylivoimamaaleissa *Yle Urheilu*.  1.1.2022. Viitattu 1.1.2022.

Aiheesta muualla
----------------

* Kuvia tai muita tiedostoja aiheesta **Aleksandr Ovetškin** Wikimedia Commonsissa

* Aleksandr Ovetškin The Internet Hockey Databasessa (englanniksi)
* Aleksandr Ovetškin Eurohockey-sivustolla (englanniksi)
* Aleksandr Ovetškin *Elite Prospects*. Everysport Media Group AB.  (englanniksi)

|  |  |  |
| --- | --- | --- |
| Edeltäjä:**Andrew Raycroft** | **Calder Memorial Trophyn voittaja**2006 | Seuraaja:**Jevgeni Malkin** |

|  |  |  |
| --- | --- | --- |
| Edeltäjä:**Vincent LecavalierSteven StamkosSidney Crosby** | **Maurice "Rocket" Richard Trophyn voittaja**2008, 20092013, 2014, 2015, 20162018, 2019 | Seuraaja:**Sidney CrosbySidney Crosby–** |

|  |  |  |
| --- | --- | --- |
| Edeltäjä:**Sidney Crosby** | **Art Ross Trophyn voittaja**2008 | Seuraaja:**Jevgeni Malkin** |

|  |  |  |
| --- | --- | --- |
| Edeltäjä:**Sidney CrosbyJevgeni Malkin** | **Hart Memorial Trophyn voittaja**2008, 20092013 | Seuraaja:**Henrik SedinSidney Crosby** |

|  |  |  |
| --- | --- | --- |
| Edeltäjä:**Sidney Crosby** | **Lester B. Pearson / Ted Lindsay Awardin voittaja**2008, 2009, 2010 | Seuraaja:**Daniel Sedin** |

|  |  |  |
| --- | --- | --- |
| Edeltäjä:**Sidney Crosby** | **Conn Smythe Trophyn voittaja**2018 | Seuraaja:**–** |

|  |  |  |  |
| --- | --- | --- | --- |
| 

| * n
* k
* m
NHL:n varaustilaisuuden ykkösvaraukset |
| --- |
|  |
| 
* 1963: Kanada Garry Monahan (MTL)
* 1964: Kanada Claude Gauthier (DET)
* 1965: Kanada Andre Veilleux (NYR)
* 1966: Kanada Barry Gibbs (BOS)
* 1967: Kanada Rick Pagnutti (LA)
* 1968: Kanada Michel Plasse (MTL)
* 1969: Kanada Rejean Houle (MTL)
* 1970: Kanada Gilbert Perreault (BUF)
* 1971: Kanada Guy Lafleur (MTL)
* 1972: Kanada Billy Harris (NYI)
* 1973: Kanada Denis Potvin (NYI)
* 1974: Kanada Greg Joly (WSH)
* 1975: Kanada Mel Bridgman (PHI)
* 1976: Kanada Rick Green (WSH)
* 1977: Kanada Dale McCourt (DET)
* 1978: Kanada Bobby Smith (MNS)
* 1979: Kanada Rob Ramage (CLR)
* 1980: Kanada Doug Wickenheiser (MTL)
* 1981: Kanada Dale Hawerchuk (WPG)
* 1982: Kanada Gord Kluzak (BOS)
* 1983: Yhdysvallat Brian Lawton (MNS)
* 1984: Kanada Mario Lemieux (PIT)
* 1985: Kanada Wendel Clark (TOR)
* 1986: Kanada Joe Murphy (DET)
* 1987: Kanada Pierre Turgeon (BUF)
* 1988: Yhdysvallat Mike Modano (MNS)
* 1989: Ruotsi Mats Sundin (QUE)
* 1990: Kanada Owen Nolan (QUE)
* 1991: Kanada Eric Lindros (QUE)
* 1992: Tšekki Roman Hamrlík (TB)
* 1993: Kanada Alexandre Daigle (OTT)
* 1994: Kanada Ed Jovanovski (FLA)
* 1995: Yhdysvallat Bryan Berard (OTT)
* 1996: Kanada Chris Phillips (OTT)
* 1997: Kanada Joe Thornton (BOS)
* 1998: Kanada Vincent Lecavalier (TB)
* 1999: Tšekki Patrik Štefan (ATL)
* 2000: Yhdysvallat Rick DiPietro (NYI)
* 2001: Venäjä Ilja Kovaltšuk (ATL)
* 2002: Kanada Rick Nash (CBJ)
* 2003: Kanada Marc-Andre Fleury (PIT)
* 2004: Venäjä Aleksandr Ovetškin (WSH)
* 2005: Kanada Sidney Crosby (PIT)
* 2006: Yhdysvallat Erik Johnson (STL)
* 2007: Yhdysvallat Patrick Kane (CHI)
* 2008: Kanada Steven Stamkos (TB)
* 2009: Kanada John Tavares (NYI)
* 2010: Kanada Taylor Hall (EDM)
* 2011: Kanada Ryan Nugent-Hopkins (EDM)
* 2012: Venäjä Nail Jakupov (EDM)
* 2013: Kanada Nathan MacKinnon (COL)
* 2014: Kanada Aaron Ekblad (FLO)
* 2015: Kanada Connor McDavid (EDM)
* 2016: Yhdysvallat Auston Matthews (TOR)
* 2017: Sveitsi Nico Hischier (NJ)
* 2018: Ruotsi Rasmus Dahlin (BUF)
* 2019: Yhdysvallat Jack Hughes (NJ)
* 2020: Kanada Alexis Lafrenière (NYR)
* 2021: Kanada Owen Power (BUF)
* 2022: Slovakia Juraj Slafskovsky (MTL)
* 2023: Kanada Connor Bedard (CHI)

 |

 |

Venäjän joukkue – Jääkiekon MM-kilpailut 2019
2 Zub |
3 Hafizullin |
4 Gavrikov |
7 Telegin |
8 Ovetškin (**A**) |
9 Orlov |
11 Malkin (**A**) |
13 Andronov |
15 Anisimov |
16 Plotnikov |
22 Zaitsev |
25 Grigorenko |
31 Sorokin |
40 Georgijev |
61 Zadorov |
63 Dadonov |
71 Kovaltšuk (**C**) |
77 Kaprizov |
86 Kutšerov |
88 Vasilevski |
89 Nesterov |
92 Kuznetsov |
94 Barabanov |
97 Gusev |
98 Sergatšov |
Valmentaja Ilja Vorobjov



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Puola

 |

 |